แนวโน้มหุ้นปรับขึ้นกรอบแคบตามภูมิภาค
นักวิเคราะห์ฯคาดตลาดหุ้นไทยเช้านี้ปรับขึ้นกรอบแคบตามภูมิภาครอลุ้นแฟดเรื่องมาตรการกระตุ้นเศรษฐกิจ
20 มิ.ย. 2555

นักวิเคราะห์ฯคาดตลาดหุ้นไทยเช้านี้ปรับขึ้นกรอบแคบตามภูมิภาครอลุ้นแฟดเรื่องมาตรการกระตุ้นเศรษฐกิจ
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า ตลาดหุ้นไทยเช้านี้มีโอกาสปรับตัวขึ้นต่อ แต่กรอบการขึ้นคงจะแคบลง ซึ่งเป็นไปในทิศทางเดียวกับตลาดหุ้นภูมิภาค หลังผลการประชุมจี 20 เมื่อคืนนี้ยังไม่มีมาตรการอะไรที่ชัดเจนออกมา ทั้งนี้ ต้องรอติดตามการประชุมคณะกรรมการกำหนดนโยบายของธนาคารกลางสหรัฐ(FOMC) แต่ส่วนตัวมองว่าไม่น่าจะมีการประกาศใช้มาตรการ QE3 แต่คงเป็นการขยายมาตรการ Operation Twist ออกไป ซึ่งน่าจะทำให้เกิดแรงขาย sell on fact ตามมา พร้อมให้แนวรับ 1,160 และ 1,150 จุด แนวต้าน 1,181 จุด
"วันนี้มีโอกาสขึ้นแต่กรอบข้างบนคงแคบลง อาจจะไปติดแนวต้าน 1,181 จุด ซึ่งถ้าไปถึงตรงนั้นผมมองว่าถ้าใครมีกำไรก็ให้ขายทำกำไรออกๆไป เพราะตอนนี้ก็เป็นแค่การเข้ามาเล่นเรื่องมาตรการต่างๆที่จะออกมาของ FOMC, จี 20 และ ECB เท่านั้น"นายเทิดศักดิ์ กล่าว